SL Uradni list Evropske unije C 66/24

Obvestilo, objavljeno v skladu s členom 27(4) Uredbe Sveta (ES) št. 1/2003 v zadevi COMP/39.142 — Toyota

(2007/C 66/10)

1. UVOD

Kadar namerava Komisija sprejeti odločbo, v kateri zahteva odpravo kršitve, in kadar zadevna podjetja ponudijo zaveze, da bodo upoštevala skrbi, ki jih je v predhodni oceni izrazila Komisija, lahko v skladu s členom 9 Uredbe Sveta (ES) št. 1/2003 (1) odloči, da te zaveze postanejo zavezujoče za podjetja. Taka odločba se lahko sprejme za določeno obdobje in sklene, da ni več razlogov za ukrepanje s strani Komisije. Komisija v skladu s členom 27(4) iste Uredbe objavi kratek povzetek zadeve in glavno vsebino zavez. Zainteresirane tretje stranke lahko predložijo svoje pripombe v roku, ki ga določi Komisija.

2. POVZETEK ZADEVE

Ta zadeva se nanaša na tehnične informacije o popravilih družbe Toyota Motor Europe NV/SA („Toyota“), ki se zagotavljajo neodvisnim serviserjem. Preiskava Komisije je pokazala, da Toyota verjetno ni objavila določenih vrst tehničnih informacij o popravilih še dolgo po koncu prehodnega obdobja, določenega v Uredbi Komisjije (ES) št. 1400/2002 (2). Poleg tega v trenutku, ko je Komisija sprožila preiskavo, Toyota, kakor je razvidno iz predhodne ocene Komisije, še vedno ni vzpostavila učinkovitega sistema, ki bi neodvisnim serviserjem omogočal dostop do tehničnih informacij o popravilih in bi bil ločen od drugih storitev. Čeprav je Toyota med preiskavo Komisije izboljšala dostopnost do tehničnih informacij, zlasti z večjo jezikovno pokritostjo na njeni spletni strani s tehničnimi informacijami, znani kot spletna stran TechDoc („spletna stran s tehničnimi informacijami“), in z večjim razponom modelov, ki jih zadevna spletna stran zajema, so se zdele informacije, na voljo neodvisnim serviserjem, še vedno nepopolne.

Komisija je postopek sprožila decembra 2006 in Toyoti poslala predhodno oceno, v kateri je izrazila predhodno stališče, da sporazumi Toyote z njenimi partnerji, ki izvajajo poprodajne storitve, zbujajo skrbi glede skladnosti s členom 81(1) Pogodbe ES.

Sporazumi Toyote o servisnih storitvah in distribuciji rezervnih delov zahtevajo, da člani pooblaščene mreže izvajajo vse storitve popravil, povezane z blagovno znamko, izključujejo podjetja, ki želijo ponuditi drugačne in/ali bolj usmerjene storitve, ter samostojne trgovce na debelo z rezervnimi deli. Ker Toyota neodvisnim serviserjem ni zagotovila ustreznega dostopa do tehničnih informacij, je bila Komisija zaskrbljena, da bi se lahko morebitni negativni učinki, ki so nastali zaradi takšnih sporazumov, še povečali. Predhodna analiza Komisije kaže, da bi lahko takšna praksa prispevala k zmanjšanju tržnega deleža neodvisnih serviserjev, kar bi lahko pomenilo krčenje trga neodvisnih trgovcev na debelo z rezervnimi deli in bi lahko znatno škodovalo potrošnikom v smislu precejšnjega zmanjšanja izbire rezervnih delov, višjih cen popravil, manjše izbire servisnih delavnic, morebitnih vprašanj glede varnosti in pomanjkanja dostopa do inovativnih servisnih delavnic.

Ker Toyota domnevno neodvisnim serviserjem ni zagotovila ustreznega dostopa do tehničnih informacij, se zdi, da to dejstvo preprečuje, da bi bili sporazumi z njegovimi partnerji, ki izvajajo poprodajne storitve, obravnavani v skladu z izjemo, ki jo dopušča Uredba (ES) št. 1400/2002, saj v skladu s členom 4(2) Uredbe takšna izjema ne velja, če dobavitelj motornih vozil neodvisnim izvajalcem noče omogočiti dostopa do kakršnih koli tehničnih informacij, diagnostične in druge opreme, orodja, vključno z ustrezno programsko opremo ali usposabljanjem, ki so potrebni za popravljanje in vzdrževanje teh motornih vozil.

Komisija je sprejela predhodno stališče, da zaradi pomanjkljivega dostopa do tehničnih informacij o popravilih ni verjetno, da bi se za sporazume med Toyoto in pooblaščenimi serviserji upoštevala določba člena 81(3). Zdi se, da koristi, ki bi jih lahko prinesla večja stroškovna učinkovitost zaradi delovanja izbrane mreže pooblaščenih serviserjev, ne izravnavajo znatnih negativnih učinkov na konkurenco, ki izhajajo iz trenutno nezadostnega dostopa do tehničnih informacij o popravilih, povezanih z blagovno znamko, danih na voljo neodvisnim izvajalcem, in posledično zaščite Toyotinih pooblaščenih mrež pred konkurenčnim pritiskom neodvisnega servisnega sektorja.

3. GLAVNA VSEBINA PONUJENIH ZAVEZ

Toyota je Komisiji ponudila zaveze, da bi upoštevala njene skrbi glede konkurence iz predhodne ocene. Predlaga, naj te zaveze veljajo do 31. maja 2010. Zaveze, ki sledijo, so povzete na kratko, angleška različica pa je objavljena na spletni strani Generalnega direktorata za konkurenco: http://ec.europa.eu/comm/competition/index_en.html.

3.1 Zahtevane tehnične informacije

Načelo, ki določa obseg informacij, ki jih je treba posredovati, je načelo nediskriminacije med neodvisnimi in pooblaščenimi serviserji. V tem pogledu bo Toyota omogočila, da bodo vse tehnične informacije, orodja, oprema, programska oprema in usposabljanje, ki jih Toyota zagotavlja ali so v njenem imenu zagotovljeni pooblaščenim serviserjem in/ali neodvisnim uvoznikom v vsako državo članico EU ter so potrebni za popravljanje in vzdrževanje njenih vozil, na voljo tudi neodvisnim serviserjem.

„Tehnične informacije “v smislu člena 4(2) Uredbe (ES) št. 1400/2002 vključujejo vse informacije, zagotovljene pooblaščenim serviserjem za popravljanje in vzdrževanje Toyotinih vozil. Konkretni primeri vključujejo programsko opremo, šifre napak in druge parametre, skupaj s posodobitvami, potrebnimi za delo z električnimi krmilnimi enotami (ECU – „electronic control units“), namenjenimi uvedbi ali ponovni vzpostavitvi nastavitev, ki jih priporoča Toyota, metode identifikacije vozil, kataloge rezervnih delov, praktične rešitve, ki so posledica izkušenj in se nanašajo na težave, ki so značilne za določen model ali serijo, ter pozive kupcem k vračilu vozil ali druga obvestila, ki določajo popravila, ki se lahko brezplačno opravijo v pooblaščeni servisni mreži.

Dostop do orodij vključuje dostop do elektronskih diagnostičnih in drugih orodij za popravila, vključno s povezano programsko opremo in njenimi periodičnimi posodobitvami ter poprodajnimi storitvami za takšna orodja.

Predlagane zaveze bodo za Toyoto in z njo povezane družbe zavezujoče, vendar neodvisnih uvoznikov blagovnih znamk Toyotinih vozil, ki se imenujejo tudi „nepovezane nacionalne družbe za prodajo in trženje“, ne bodo neposredno zavezovale. Toyota se je zato strinjala, da si bo v tistih državah članicah, kjer distribuira svoja vozila preko nepovezanih nacionalnih družb za prodajo in trženje, po najboljših močeh prizadevala pogodbeno zavezati te družbe, da ji pošljejo vse tehnične informacije ali jezikovne različice tehničnih informacij, ki so jih poslali pooblaščenim serviserjem v zadevni državi članici. Toyota se obvezuje, da bo v skladu z načeli iz oddelka 3.2 tega obvestila na svoji spletni strani s tehničnimi informacijami nemudoma objavila te tehnične informacije ali jezikovne različice.

V skladu z uvodno izjavo 26 Uredbe ni treba, da bi Toyota neodvisnim serviserjem zagotovila tehnične informacije, ki bi tretji osebi omogočile, da obide ali onemogoči vgrajene protivlomne naprave in/ali rekalibrira (3) elektronske naprave ali nedovoljeno posega v naprave, ki omejujejo hitrost motornega vozila. Kakor vsako izjemo v zakonodaji EU, je treba tudi uvodno izjavo 26 tolmačiti ozko, in če bi se Toyota sklicevala na to izjemo, da nekaterih tehničnih informacij ne bi razkrila neodvisnim serviserjem, se je tako zavezala, da bo poskrbela, da bo količina nerazkritih informacij omejena na tisto, kar je potrebno za zagotavljanje zaščite, opisane v uvodni izjavi 26, ter da pomanjkanje zadevnih informacij neodvisnim serviserjem ne bo preprečevalo izvajanja del na napravah, ki niso naštete v uvodni izjavi 26, še zlasti dela na napravah, kot so električne krmilne enote za upravljanje motorjev, zračne zaščitne blazine, zatezniki varnostnih pasov ali elementi centralnega zaklepanja.

3.2 Mediji

Člen 4(2) Uredbe določa, da morajo biti tehnične informacije na voljo sorazmerno s potrebami neodvisnih serviserjev. To pomeni, da je omogočeno pošiljanje ločenih informacij in oblikovanje cen, pri katerih se upošteva, v kakšnem obsegu neodvisni serviserji uporabljajo te informacije.

Toyota bo na spletno stran s tehničnimi informacijami vključila vse tehnične informacije, povezane z modeli, ki so na trgu prisotni od 1. januarja 1997, in zagotovila, da bodo vse posodobljene tehnične informacije vedno na voljo na zadevni spletni strani ali vsaki spletni strani, ki bi jo zamenjala. Poleg tega bo Toyota poskrbela, da bo spletna stran vedno dosegljiva brez težav in bo zmeraj opremljena z enako uspešnimi metodami, kot se uporabljajo za zagotavljanje tehničnih informacij članom njenih pooblaščenih omrežij. Kadar Toyota ali družba, ki Toyoto zastopa, da na voljo tehnično informacijo pooblaščenim serviserjem v določenem jeziku EU, bo Toyota zagotovila, da se ta jezikovna različica nemudoma objavi na spletni strani s tehničnimi informacijami.

Kar zadeva tehnične informacije v zvezi z modeli, ki jih je Toyota dala na trg od 1. januarja 1997 in pred 1. januarjem 2000, ki trenutno niso na voljo na spletni strani s tehničnimi informacijami, se je Toyota zavezala, da jih bo tam objavila do 31. decembra 2007.

Struktura cen za dostop do strani, ki jih bo zahtevala Toyota, bo temeljila na stroških, ki jih pooblaščeni serviserji plačajo za letno naročnino na intranet Toyote, in sicer 2 400 EUR. Vendar se Toyota zaradi upoštevanja zahteve po sorazmernosti iz Uredbe strinja, da bo omogočila sorazmerno razčlenitev na mesečni, tedenski, dnevni, štiriurni, triurni, dvourni in enourni dostop s cenami 3 EUR na uro, 6 EUR na dve uri, 9 EUR na tri ure, 12 EUR na štiri ure, 16 EUR na dan, 72 EUR na teden in 240 EUR na mesec. Toyota se strinja, da bo ohranila to strukturo cen dostopa in ne bo povišala cen za več kot povprečno stopnjo inflacije v EU.

3.3 Načelo minimalnih standardov

Zaveze Toyote veljajo ne glede na trenutne ali prihodnje zahteve, določene z zakonodajo Skupnosti ali nacionalno zakonodajo, ki bi lahko razširila področje uporabe tehničnih informacij, ki jih mora Toyota zagotoviti neodvisnim izvajalcem, in/ali določala ugodnejše načine za zagotavljanje takšnih informacij.

3.4 Razrešitev spora

Toyota se obveže, da bo tožbe obravnavala po naslednjem postopku, ki se lahko uporabi za reševanje vseh tožb, ki jih vloži neodvisni serviser ali združenje neodvisnih serviserjev, ustanovljeno v Evropski uniji v zvezi z dostopom do tehničnih informacij:

Nacionalne družbe za prodajo in trženje po prejetju začetnega uradnega obvestila tožbo na svoji ravni najprej obravnavajo ter za to zadevo imenujejo odgovorno osebo. Ta odgovorna oseba tožbo pregleda, doda dodatne informacije ali razlago in/ali pritožniku predlaga rešitev. Če odgovorna oseba za zadevo in pritožnik o tožbi ne dosežeta soglasja ali poravnave, odgovorna oseba tožbo takoj preda službi za pomoč, ki jo je ustanovila Toyota, razen če se soglasje ali poravnava ne dosežeta zaradi nezadostne odzivnosti neodvisnega serviserja ali združenja neodvisnih serviserjev. Toyota bo nato zadevo proučila in potrdila stališče odgovorne osebe ali predlagala drugo rešitev. Če Toyota in pritožnik o tožbi ne dosežeta soglasja ali poravnave, se Toyota zaveže, da bo sprejela arbitražo. V vsakem primeru lahko pritožnik takšno arbitražo zahteva 20 delovnih dni zatem, ko je nacionalna družba za prodajo in trženje prejela začetno uradno obvestilo o njegovi tožbi.

To arbitražo bodo urejala ustrezna nacionalna pravila o arbitraži, arbitražno razsodišče pa bodo sestavljali trije arbitri, imenovani v skladu s temi pravili. Kraj arbitraže bo država članica, v kateri ima pritožnik svoj sedež. Jezik arbitražnega postopka bo uradni jezik kraja arbitraže.

Arbitraža ne vpliva na pravico do vložitve tožbe na pristojnem nacionalnem sodišču.

4. POZIV K PREDLOŽITVI PRIPOMB

Komisija namerava na podlagi preverjanja trga sprejeti odločbo v skladu s členom 9(1) Uredbe (ES) št. 1/2003, ki navaja, da so zaveze, povzete zgoraj ter objavljene na internetu na spletni strani Generalnega direktorata za konkurenco (4), zavezujoče. V skladu s členom 27(4) Uredbe (ES) št. 1/2003 Komisija poziva zainteresirane tretje stranke, naj predložijo svoje pripombe na predlagane zaveze. Komisija mora prejeti pripombe najkasneje v enem mesecu po dnevu objave. Pripombe se lahko pošljejo Komisiji po elektronski pošti na naslov comp-infotech@ec.europa.eu, po telefaksu (št. (32-2) 296 29 11) ali po pošti z navedbo sklicne številke COMP/39.142 — Toyota na naslov:

European Commission Directorate-General for Competition Antitrust Registry J-70 B-1049 Brussels

Po objavi tega obvestila bo mogoče v nadaljevanju postopkov strankam, ki ponujajo zaveze, nujno ali ustrezno dati na voljo povzetek pripomb. Zato vas pozivamo, da označite zaupne informacije ali poslovne skrivnosti. Upravičene zahteve bodo upoštevane.

(1) UL L 1, 4.1.2003, str. 1.

(2) UL L 203, 1.8.2002, str. 30.

(3) Tj. spremeni prvotne nastavitve električnih krmilnih enot drugače, kot priporoča Toyota.

(4) http://ec.europa.eu/comm/competition/index_en.html.